Ernest Tonna gawda minn ħatriet fil-Port Ħieles (Freeport) fi żmien l-eks-Ministru Austin Gatt u fi żmien li Mark Portelli tal-JS List kien chairman tal-Port Ħieles. L-Ispiża totali li l-Port Ħieles għamel fuq Tonna tammonta għal €185,000. Minn informazzjoni li issa kisbet din il-gazzetta, nikkonfermaw l-ispejjeż li l-Port Ħieles għamel fuq Tonna sakemm kien impjegat bħala person of trust. Rapporti żvelati aktar kmieni din il-ġimgħa qalu li Ernest Tonna, wieħed minn ta' ġewwa fid-Dar Ċentrali daħħal iktar minn €217,000 bħala uffiċjal awtorizzat tal-kunsilli lokali. L-aħħar tliet xhur tal-2009 raw telf totali ta' €19,182 min-naħa tal-Port Ħieles, wara li dawn il-flus marru fil-but ta' Ernest Tonna permezz ta' salarju u spejjeż ta' mowbajl u internet. Mill-2010 sal-2011, Tonna sewa aktar minn €53,500 kull sena lill-Port Ħieles meta wieħed jagħmel is-somom totali ta' salarju, spejjeż fuq mowbajl u fuq il-karozza. L-ikbar telfa saret fl-2012 hekk kif il-Port Ħieles tilef aktar minn €57,513 fuq l-hekk imsejjaħ person of trust ta' dak iż-żmien. B'hekk mill-2009 sal-2012 il-Port Ħieles nefaq total ta' €184,074 Kemxa sew Intant, mill-kunsilli lokali Tonna wkoll daħħal kemxa sew. Beda fil-Kumitat Konġunt fl-2000 u dam għal 14-il sena fejn ħa total ta' €145,629. Sadanittant, fl-2004 Tonna beda xogħol relatat mal-Furjana fejn daħħal iktar minn €56,000. Fl-2009 Tonna daħħal aktar minn €217,000 hekk kif beda xogħol mal-lokalità tal-Marsa wkoll. Meta ressaq dawn id-dettalji fil-Parlament, il-Ministru Owen Bonnici saħaq li llum il-ġurnata affarijiet bħal dawn m'għadhomx isiru minħabba li uffiċjali reġjonali għandhom il-paga fissa tagħhom b'bonus skont il-prestazzjoni.